b"\n_START_ARTICLE_\nCal Fanal\xc3\xa9\n_START_SECTION_\nDescripci\xc3\xb3\n_START_PARAGRAPH_\nEdifici destinat a planta baixa comercial i quatre plantes d'habitatges. El seu inter\xc3\xa8s es troba en la composici\xc3\xb3 de la fa\xc3\xa7ana que \xc3\xa9s una interpretaci\xc3\xb3 lliure dels elements racionalistes. Destaca el tractament molt pla de la fa\xc3\xa7ana -trencat nom\xc3\xa9s pel balc\xc3\xb3 corregut de la primera planta- en la que la verticalitat que li donen les tres franges i les finestres allargades dels extrems queda compensada per l'horitzontalitat de la finestra central. Horitzontalitat que queda remarcada pel tractament de les baranes i l'especejament dels vidres (especialment la franja de vidre gla\xc3\xa7at). La finestra est\xc3\xa0 rematada per una s\xc3\xb2bria cornisa. A la planta baixa, actualment transformada, hi havia una botiga i un vest\xc3\xadbul que eren la m\xc3\xa0xima expressi\xc3\xb3 del racionalisme igualad\xc3\xad.\n_START_SECTION_\nHist\xc3\xb2ria\n_START_PARAGRAPH_\nEl projecte de remodelaci\xc3\xb3 de l'edifici afectat pel bombardeig de la Guerra Civil \xc3\xa9s del 19-04-1939. Uns mesos despr\xc3\xa9s, el 31-12-1939, es dona perm\xc3\xads de llic\xc3\xa8ncia per construir de nou la fa\xc3\xa7ana, es fan obres a l'interior de les plantes i n'aixequen una de m\xc3\xa9s. El promotor \xc3\xa9s Ignasi Castelltort i Llamb\xc3\xa8s._NEWLINE_El 1972 es fa una reforma de la fa\xc3\xa7ana de la botiga i de la planta baixa (vest\xc3\xadbul) amb la qual cosa els valors racionalistes es perden._NEWLINE_El 1994 hi ha una remodelaci\xc3\xb3 total a la botiga."